沈德遠守衢州用林子長通判送行韻
作者：袁說友
朝代：宋

paragraphs: 宦海足風波，洶湧百態動。
更嗟爲郡難，一木支橈棟。
利害秦越瘠，謗讟鄒魯鬨。
區區美衆口，於道竟何用。
一墮怨憎機，玉毀石可貢。
鄉來羞染指，負此淮陽重。
公今上柯山，威望壓羣衆。
州橫車馬衝，吏黠機巧共。
寬猛歎何適，往事成一夢。
利孔百已竭，舉手下輒訟。
其難皆如此，要以人折衷。
如公補天子，輕重識抱甕。
善刀而藏之，游刃真總總。
政成餘嘯坐，事定略銜控。
人生五馬貴，願公還舊供。
歸來佐雄略，一洗潢池弄。
我方煙霞痼，爾若丹霄鳳。
儻知下愚賢，應笑臧文仲。